Valke arresteer oud-Matie-man vir bedrog | Netwerk24
Deur Adriaan Basson en Netwerk24 05 Maart 2019 17:48
Die Valke het Chris de Beer, die voormalige adjunkhoof van studentegelde by die Universiteit Stellenbosch, vir bedrog gearresteer.
Die saak word glo verbind aan Jurie Roux, uitvoerende hoof van die Suid-Afrikaanse Rugbyunie (Saru).
De Beer is in 2012 deur die universiteit afgedank nadat ’n forensiese ondersoek bevind het hy en Roux, destyds die finansiële direkteur van die universiteit, het saamgewerk om R21 miljoen van die universiteit se reserwegeld na die Maties-rugbyklub oor te dra.
Die geld is na bewering gebruik om die uitgawes van rugbyspelers soos Peter Grant, Juan de Jongh en Ernst Joubert te dek.
Kapt. Philani Nkwalase, woordvoerder van die Valke in die Wes-Kaap, het bevestig dat die verdagte gedagvaar is om op 18 Maart in die gesentraliseerde kommersiële misdaadhof in Bellville te verskyn. Hy wou nie De Beer se naam bevestig nie, maar twee verskillende bronne het aan News24 bevestig dat dit wel die voormalige universiteitswerknemer is.
De Beer en Roux word ook in die gesig gestaar deur ’n siviele eis van R32 miljoen deur die Universiteit Stellenbosch vir skade wat gely is weens die beweerde bedrieglike gedrag. Dit sal op 13 Mei in die hooggeregshof in Kaapstad aangehoor word.
Meer oor: Jurie Roux | Universiteit Van Stellenbosch | Valke